El ministre de l'Interior en funcions, Jorge Fernández Díaz, considera que ell és la "víctima" convertida en "culpable" en les converses mantingudes sobre possibles casos de corrupció en partits independentistes amb l'exdirector de l'Oficina Antifrau de Catalunya (OAC), Daniel de Alfonso, i que es van filtrar el juny passat. Així ho ha afirmat en una entrevista aquest dimarts a 'Los Desayunos' de TVE. "Ningú ha criticat que les gravacions es van difondre il·legalment dos anys després que es produïssin, en plena campanya electoral. Això és molt greu", ha recriminat Fernández Díaz, que aquest dimarts s'enfronta a una reprovació presentada pel Partit Demòcrata Europeu Català (PDECat) a la Comissió d'Interior del Congrés dels Diputats.  Després que la fiscalia ja s'hagi pronunciat en diverses ocasions en contra d'obrir diligències a Fernández Díaz per aquestes converses que va publicar el diari 'Público', el ministre en funcions ha argumentat que si no s'ha trobat cap motiu jurídic, en el pla polític és "víctima" i ha retret que les converses es van publicar en campanya amb "una evident intenció d'interferir en el resultat electoral i fer-me mal com a candidat". Precisament aquest dilluns la Fiscalia del Tribunal Suprem va demanar que s'arxivés la querella presentada per CDC i l'exalcalde de Barcelona, Xavier Trias, per revelació de secrets, prevaricació i malversació de fons.  Fernández Díaz també ha retret al PDECat que li "imputin tots els mals". "Tinc la sensació que consideren que tinc alguna responsabilitat especial en què s'hagin descobert algunes coses que no els han anat bé, em refereixo a la lluita contra la corrupció", ha afirmat en l'entrevista a TVE.

Summary: Fernández Díaz es considera "víctima" convertida en "culpable" per la filtració de les converses amb De Alfonso


El Síndic de Greuges, Rafael Ribó, ha qualificat de ''desproporcionades'' les mesures cautelars imposades als consellers destituïts i ha alertat que podrien ser anticonsitutcionals en no complir els articles 25.2 i 9.3 de la constitució que obliguen a garantir un principi de proporcionalitat de les penes. Ribó creu que la disparitat de criteris entre l'Audiència Nacional i el Tribunal Suprem, a l'hora d'imposar aquestes mesures, és ''sorprenent'' i podria no garantir plenament el ''dret de defensa''. En l'informe que ha lliurat aquest divendres al Parlament, Ribó també ha alertat que l'aplicació del 155 podria estar vulnerant drets fonamentals de la ciutadania, com el de participació política.

Summary: El Síndic alerta que la presó preventiva dels consellers destituïts és desproporcionada i podria ser anticonstitucional


Un home ha mort tirotejat a Llinars del Vallès (Vallès Oriental) aquest dijous cap a dos quarts de vuit del vespre mentre parlava amb un agent de la Policia Local d'aquest municipi a la vora d'una àrea de servei de l'AP-7. Segons ha pogut saber l'ACN, l'agent del cos de seguretat local ha rebut un tret a l'armilla antibales però està fora de perill. Algunes fonts apunten que la víctima podria ser un confident. Sembla que mentre ambdós parlaven un home vestit de negre que feia 'footing' se'ls ha acostat i ha tret l'arma curta amb la qual ha disparat fins a vuit vegades. Després ha marxat igualment corrents de l'indret. De moment els Mossos d'Esquadra han confirmat que hi ha una investigació oberta per un homicidi. La policia científica ha estat tot el vespre i fins ja ben entrada la nit inspeccionant la zona, un descampat al darrere d'una benzinera on els treballadors d'aquest establiment aparquen els automòbils. Hi ha hagut policies buscant amb lots per entre algun cotxe, darrere d'unes tanques de fusta on presumiblement ha quedat el cos de la víctima. Cap a dos quarts d'onze de la nit els agents han avisat les autoritats judicials perquè es pogués ordenar l'aixecament del cadàver, però no estava clar si aquesta acció es podria dur a terme immediatament o es tardarien algunes hores per les condicions de foscor de l'indret. Fonts properes al cas han explicat que és molt probable que el jutge que instrueixi el crim decreti secret de sumari a l'entorn de la causa.

Summary: Mor un home tirotejat a Llinars del Vallès mentre parlava amb un policia local, que ha rebut un tret a l'armilla


Societat Civil Catalana ha demanat "responsabilitat" al PSC de cara al ple d'investidura que se celebra aquest dimarts a Badalona. Per a l'entitat, "seria un greu error deixar la quarta ciutat de Catalunya sota tutela independentista", en referència a un govern de Guanyem Badalona. Per això, han demanat als socialistes "explorar" alternatives a investir Dolors Sabater com a alcaldessa. Tot i aquest missatge, fonts de les negociacions entre Guanyem Badalona i el PSC han explicat que les converses estan encallades ja que no hi ha acord sobre com repartir-se l'alcaldia. Els socialistes proposen que el seu candidat, Rubén Guijarro, governi un any i mig i que Sabater ho faci un altre any i mig. La confluència d'esquerres, en canvi, recorda que el PSC ja fa un any que governa i per això demana sis mesos més per a ells. Al ple d'investidura del passat mes de juny, la retirada in extremis de la candidatura de Sabater i el suport del seu grup a l'alcaldable del PSC, Àlex Pastor, va evitar que el PP guanyés la votació. Avui dimarts, però, si no hi ha un acord el popular Xavier García Albiol serà investit, ja que va liderar la força més votada a les eleccions del 2019.

Summary: Societat Civil Catalana demana "responsabilitat" al PSC i que eviti deixar Badalona "sota tutela independentista"


La candidata de la coalició de Guanyem Badalona i ERC, Dolors Sabater, demana al candidat del PSC, Àlex Pastor, "que no s'enroqui" exigint l'alcaldia en un eventual pacte d'esquerres per evitar la investidura de Xavier Garcia Albiol (PP). En una entrevista a l'ACN, Sabater es reivindica com a "primera força més votada de l'alternativa" i considera que li correspon a ella liderar un futur govern de coalició. En aquest sentit, l'alcaldable de l'autoanomenada 'Badalona Valenta' diu que a Pastor no li correspon ser investit perquè "ell ha contribuït a que el PP creixi després de la moció de censura". Sabater l'emplaça a "dialogar" i a "no menystenir" a la resta de partits: "Cridem a la seva responsabilitat" Dolors Sabater assegura que els resultats de les eleccions municipals la situen en posició de sortida a l'hora de reclamar l'alcaldia de Badalona en cas que fructifiqui l'acord d'esquerres: "Assumim la responsabilitat i demanem a Àlex Pastor i Aïda Llauradó poder-ne parlar perquè tenim la possibilitat de poder articular aquesta realitat" La candidata assegura que la condició de Pastor de ser ell l'escollit com a alcalde està fora de lloc. "Ell ha nodrit el descontentament del que s'ha aprofitat Albiol", assegura. Sabater, d'altra banda, diu que "l'enroc" en el que se situa el PSC a l'hora d'exigir l'alcaldia "fa pensar que hi havia un pacte secret amb el PP" per no facilitar un govern liderat per Guanyem. Sobre l'acostament del PSC als comuns per intentar forçar Sabater, l'exalcaldessa recorda a En Comú Podem que durant la campanya havien dit "sempre" que tot i no participar d'una llista unitària a les eleccions, juntament amb Guanyem i ERC, sí s'havien compromès a "trobar-se per governar".

Summary: Sabater demana al PSC "que no s'enroqui" ni "menystingui" la 'Badalona Valenta' com alternativa a Albiol


El president de la Generalitat creu que el judici contra Mas, Rigau i Ortega requereix una "resposta de país" ACN Barcelona.-El president del Govern, Carles Puigdemont, ha afirmat aquest dimecres que al president espanyol en funcions, Mariano Rajoy, "se li veu el llautó" quan es posiciona en contra de la continuïtat d'Escòcia a la UE després del 'Brexit'. "Quan Parla d'Escòcia es nota que pensa en Catalunya", ha opinat el cap de l'executiu des de l'auditori de l'ONCE a Barcelona, on ha participat en un acte organitzat per Vilaweb. Puigdemont ha celebrat que la UE vagi canviant la seva posició de manera "molt pràctica" en el cas d'Escòcia, "descol·locant" al govern espanyol. D'altra banda, el president català també s'ha referit al judici contra Artur Mas, Irene Rigau i Joana Ortega pel procés participatiu del 9-N, i ha apuntat a la necessitat que, més enllà d'una manifestació, els catalans tinguin "una resposta de país". Aquest judici "colossal", lligat al fet que està convençut que superarà la qüestió de confiança fa que vegi "una oportunitat" per la independència en 18 mesos. El nou referèndum que semblen posar sobre la taula els independentistes escocesos, després que el Regne Unit hagi decidit abandonar la UE, sumat a la manca d'un govern sòlid a l'Estat (Puigdemont creu que no hi haurà president investit abans de les eleccions basques, previstes per a la tardor), i al judici pel 9-N ofereixen una "oportunitat" al procés sobiranista.  "Si ho sabem jugar bé, i la qüestió de confiança és una fita més, això ens dóna una oportunitat molt més clara de la que potser veien alguns. I avui podem dir amb tota rotunditat que és perfectament assumible el termini de 18 mesos", ha assenyalat aconseguint l'aplaudiment d'un públic majoritàriament entregat al president. Les veus partidàries que Escòcia segueixi a la Unió Europea encara que en surti el Regne Unit comencen a arribar també a Brussel·les. Una posició que Puigdemont ha celebrat aquest dimecres perquè es constata "que Europa està canviant de manera molt pràctica". Segons el president de la Generalitat, aquest canvi de posició ha descol·locat a Mariano Rajoy que, quan afirma que Escòcia ha de sortir de la Unió, "està pensant en Catalunya". "Se li ha vist el llautó", ha opinat sorneguerament. Llach convida CSQP a fer una "reflexió" El diputat de JxSí Lluís Llach ha estat l'interlocutor de Puigdemont en aquest acte, on ha fet una crida als 'comuns' i al grup de CSQP a fer una "reflexió" després dels resultats del 26-J. "Veient l'espectacle de l'estat espanyol i com actua, si no poden fer el dret a decidir, deixi'ns fer-lo a nosaltres", ha expressat. Llach ha volgut estendre la mà també al PSC, però "és igual", ha lamentat resignat. D'altra banda, el també president de la comissió del Procés Constituent, ha alertat que els "inputs i outputs que incideixen el procés són d'una forta categoria" i ha reconegut que veu "difícils" els propers compassos del camí cap a la independència. Amb tot, el diputat de JxSí ha manifestat la necessitat de no ser "immobilistes amb l'allau d'esdeveniments que han de venir". "Hem de saber-los aprofitar a la nostra manera", ha assegurat, en referència també a la causa del 9-N i la qüestió de confiança a la qual se sotmetrà Puigdemont.

Summary: Puigdemont afirma que a Rajoy "se li veu el llautó" i pensa en Catalunya quan parla d'una Escòcia fora de la UE


Un persona ferida a l'ull per una pilota de goma està ingressada a l'Hospital de Sant Pau de Barcelona i està a punt de ser intervingut, segons han confirmat a l'ACN fonts del Departament de Salut. Agents de la policia espanyola i de la Guàrdia Civil han fet servir pilotes de goma en algunes de les càrregues que han fet aquest diumenge en col·legis electorals per impedir el referèndum. De moment, Salut ha informat que hi ha 38 ferits arreu de Catalunya, tot i que és un balanç provisional, tres de poca gravetat i 35 de lleus. Nou d'aquests han requerit el trasllat a un centre sanitari.

Summary: Un ferit a l'ull per pilota de goma, ingressat a l'Hospital de Sant Pau a punt de ser intervingut quirúrgicament


Protecció Civil ha desactivat la fase d'alerta del Pla especial d'emergències per accidents en el transport de mercaderies perilloses per carretera i ferrocarril a Catalunya (Transcat) un cop ha finalitzat el transvasament del gasoil de la cisterna d'un camió accidentat a la carretera GIP-5121, en terme municipal de Crespià (Pla de l'Estany). El xoc entre el camió i un tractor ha provocat que es vessessin al voral de la via 2.000 litres de combustible pel trencament d’una vàlvula inferior de la cisterna. En conjunt en transportava 5.500. A les vuit del vespre s'ha acabat de transvasar el gasoil que quedava dins el camió a una altra cisterna. El Centre d’Emergències de Catalunya CECAT s’ha posat en contacte amb els tècnics de l’Agència de l’Aigua, que han valorat que no hi ha hagut afectació a cap riera ni riu proper. De la seva banda, l’Agència Catalana de Residus ha valorat que l’empresa del camió accidentat haurà de retirar les terres del voral contaminades pel gasoil vessat.  En aquest sentit, Protecció Civil ha informat que l’empresa havia d'enviar aquest mateixa divendres un equip d’operaris per aspirar el gasoil del voral que no hagi filtrat a la terra. Dissabte al matí un altre equip amb una retroexcavadora retirarà la terra afectada.   Segons el Servei Català de Trànsit ja s’ha normalitzat el trànsit a la carretera, on s’havia fet pas alternatiu.

Summary: Desactiven el Transcat per la fuita de gasoil d'un camió accidentat a Crespià


L'informe anual 2019 del Consell Català de la Producció Agrària Ecològica (CCPAE) confirma el creixement de la Catalunya ecològica: augmenten els operadors (+7,49%), l'agricultura (+8,91%), la ramaderia (+4,75%) i les activitats agroalimentàries (+12,47%), i també les facturacions (+19,28%). En relació amb els operadors, l'informe indica que l'any 2019 es va tancar amb el registre de 4.148 operadors ecològics. Pel que fa la ramaderia ecològica, l'any 2019 s'ha tancat amb 971 explotacions (+4,75%). El creixement de facturacions del sector ecològic català del darrer exercici econòmic comptabilitzat (2018) va ser del 19,28%, fins a arribar als 697,52 milions d'euros de volum facturat. Per demarcacions, Barcelona lidera la taula d'operadors ecològics amb 1.638 operadors, Lleida és segona amb 1.019, seguida de Tarragona amb 1.003, i Girona amb 488. Pel que fa a la superfície de producció ecològica, l'any 2019 s’ha arribat a les 229.609 ha, amb un increment anual del 8,91%. Destaca l'augment de comercialitzadors, d'un 27,29%. Els productors dedicats a la producció vegetal han crescut un 5,46%, i els productors ramaders, un 5,51%. Per la seva banda, els elaboradors s'han incrementat un 9,41%, i els importadors, un 10,91%. Lleida és la demarcació que més ha crescut en superfície inscrita en termes absoluts, fins arribar a les 117.537 ha, i Barcelona en percentatge, un 8,68%. Observant només els cultius, sense comptar prats, pastures, farratges i superfície de boscos, Tarragona lidera la taula, amb 15.080 ha de superfície, envers les 13.934 ha de Barcelona o les 12.280 ha de Lleida. Girona compta amb 3.397 ha. Cal destacar els creixements de cultius com ara els fruiters (1.503 ha, +12,8%), la vinya (18.632 ha, +11,7%) o els cereals (8.286 ha, +11,06%). Els cultius majoritaris són els típics del Mediterrani, com ara la vinya, les oliveres i els cereals. Per la seva banda, els prats, les pastures i els farratges han arribat a les 160.116 ha, amb un augment del 9,85%; i els boscos, els matolls i la recol·lecció silvestre, a les 24.801 ha, amb un 4,11% d'increment. De les explotacions ramaderia ecològica, el vaquí de carn continua sent l'orientació ramadera més implantada amb 500 explotacions (+6,38%). Destaquen, però, les evolucions del vaquí de llet (14 explotacions, +55,56%), l'avicultura de carn (51 explotacions, +24,39%) o el porcí (16 explotacions, +23,08%). Per demarcacions, Lleida està al capdavant amb 437 explotacions (+4,3%), seguida de Girona amb 312 (+4,35%), Barcelona amb 189 (+3,85%) i Tarragona amb 33 (+22,22%), que és la que més ha crescut en percentatge. Sobre les activitats agroindustrials, l'any 2019 Catalunya ha arribat a les 2.264 activitats agroalimentàries, que continuen creixent de manera important (+12,47%), en la línia sostinguda dels darrers anys. Per demarcacions, Barcelona és capdavantera amb 1.248 activitats agroindustrials (+13,97% respecte de 2018) i concentra més del 55,12% de les activitats transformadores, de comercialització i d'importació. La segueix Tarragona, que, amb 426 activitats (+9,79%), és l'altre pol agroindustrial ecològic català; Lleida acaba l'any amb 352 empreses agroalimentàries (+15,03%) i sent la que més ha crescut; mentrestant, Girona tanca amb 238 (+6,25%). Volum de facturacions del sector ecològic   El creixement de facturacions del sector ecològic català del darrer exercici econòmic comptabilitzat (2018) va ser del 19,28%, fins a arribar als 697,52 milions d'euros de volum facturat. Els subsectors més importants en volum de negoci són la comercialització i distribució, amb 163,27 milions d'euros; en segon lloc, el vitivinícola (134,66 milions d'euros), i, en tercer, la producció i transformació hortofructícola (111,10 milions d'euros). El 87,28% del volum de facturació correspon als operadors elaboradors, comercialitzadors i importadors. Mentrestant, el 12,72% restant correspon a la producció vegetal i ramadera. Destinació de les vendes La destinació majoritària dels productes ecològics obtinguts a Catalunya continua sent el consum intern amb 253,34 milions d'euros (41,61% del total). Mentrestant, la resta de l'Estat va destinar-hi 132,48 milions d'euros (21,76%). Les vendes a altres països de la Unió Europea van pujar a 145,25 milions d'euros (23,86%) i l'exportació a països tercers fora de la UE es va elevar als 77,74 milions d'euros (12,77%). Pel que fa a la comercialització a altres països de la Unió Europea o a l'exportació, és important el subsector de fruita, hortalisses i productes transformats hortofructícoles, amb un 66,73% que té com a destinació altres països de la Unió Europea. En el subsector del cultiu de fruits secs i/o manipulació, elaboració i envasament de fruits secs, un 58,8% és destinat a la UE o a països tercers. En el cas del sector de l'oli d'oliva, encara és més clar el pes de l'exportació. Un 69,16% de les vendes van tenir com a destinació la Unió Europea o països tercers. Pel que fa a l’activitat d'inspecció, l'any 2019 es van generar 637 expedients d'inscripció (dels quals 477 van acabar amb visita d'inscripció), 920 expedients d'ampliació de dades del Registre (comptant controls físics i documentals), i un total de 3.755 visites de seguiment de la certificació. La suma total va suposar un increment anual de l'11,95% en volum d'auditories. Els expedients d'inscripció van créixer un 21,33%, els d'ampliació un 20,89% i els de seguiment un 8,56%.   La previsió d'inspeccions per a aquest any 2020 és de 4.153 inspeccions de seguiment de la certificació, un 6,03% més que la previsió de l'any anterior. Pel que fa a l'activitat de certificació, durant l'any 2019, el Comitè de Certificació ha valorat 6.239 expedients i ha tramitat 16.621 autoritzacions de productes nous o actualitzacions de producte, un 4,25% més que l'any anterior. S'han emès 6.359 certificats de conformitat, un 8% d'augment. Durant l'any 2019, el Comitè de Certificació ha proposat dues suspensions cautelars, 61 retirades de les indicacions protegides i 55 propostes d'obertura d'expedient sancionador. Les dades demostren que la producció i el consum de productes ecològics han continuat en augment durant l'any 2019. "El sector agroalimentari ecològic creix tant en quantitat d'operadors com en complexitat i heterogeneïtat de les activitats. Aquest creixement anual continua traduint-se en taxes de dos dígits, any rere any". Així ha valorat la consellera d'Agricultura, Ramaderia, Pesca i Alimentació, Teresa Jordà, l'informe sobre la producció ecologicoagrària a Catalunya de l'any 2019. Per la seva banda, el president del Consell Català de la Producció Agrària Ecològica (CCPAE), David Torrelles, ha destacat que cada any Catalunya esdevé més ecològica: "El creixement de les produccions i del consum continuen a l'alça. En els darrers deu anys, s'han triplicat els operadors i la superfície inscrita, doblat les explotacions ramaderes o quadruplicat les activitats agroalimentàries". Torrelles ha considerat que "l'augment continuarà sostingut en el temps, ja que els productors troben en la producció ecològica una oportunitat de canvi i millora. I ha afegit que "la població, en temps de la covid-19, ha incrementat encara més la confiança i el consum de productes ecològics i de proximitat".

Summary: La producció ecològica catalana compta amb més de 4.000 operadors i factura prop de 700 MEUR


Els alcaldes de les grans ciutats catalanes han reclamat al govern espanyol que rectifiqui l'acord amb la Federació Espanyola de Municipis i Províncies (FEMP) que proposa cedir part del romanent al govern espanyol per fer front a la crisi del coronavirus i han avisat que no tenen intenció de donar-los els seus estalvis. "La ministra d'Hisenda s'ha equivocat, no entenc la seva actitud antimunicipalista i tancada al diàleg", ha carregat l'alcaldessa de Barcelona, Ada Colau, en una entrevista a Catalunya Ràdio. Colau, que ha reclamat poder fer ús de la totalitat dels romanents de la ciutat, ha avisat que Barcelona "farà dèficit sí o sí" per la caiguda d'ingressos que han patit pel coronavirus. (A l'actualització s'hi afegeix informació de l'Ajuntament del Prat de Llobregat) Colau, amb entre 165 MEUR i 230 MEUR de romanent, ha expressat una "incomprensió absoluta" per l'actitud "centralista" del govern espanyol i ha demanat modificar la normativa perquè els ajuntaments disposin de "tot el seu potencial financer". En aquest sentit, ha apuntat que aquesta mesura ja formava part de l'acord de govern entre PSOE i Podem i ha exigit "el seu compliment". Badalona L'alcaldessa de Barcelona no és l'única descontenta amb l'acord del govern espanyol. També l'alcalde de Badalona, Xavier García Albiol, s'ha queixat a Catalunya Ràdio de la proposta, que ha avisat que no entomarà. "Això no és cosa de parits, aquí el govern espanyol i el PSOE han pres aquesta mesura inacceptable en contra de gairebé tothom", ha apuntat. El batlle de Badalona, que ha detallat que disposa de 133 MEUR de romanent que preveu revertir a la població "dins de la legalitat", s'ha referit a la llei d'estabilitat pressupostària –coneguda com a 'llei Montoro'- en la que s'empara el govern espanyol per proposar la mesura, i ha dit que la norma "no va néixer amb aquest esperit". A més, ha assegurat que "no és la Bíblia" i s'hauria de canviar els punts que siguin "injustos". Reus, Lleida, el Prat de Llobregat, i València L'alcalde de Reus, Carles Pellicer, també s'ha queixat de la proposta i ha advertit que els 2 MEUR que té de romanent els destinarà "directament" als ciutadans de Reus. L'alcalde també ha aprofitat per demanar una reunió a la ministra d'Hisenda, María Jesús Montero. En un sentit similar s'ha expressat el batlle de Lleida, Miquel Pueyo, que ha qualificat la mesura de "confiscació". El cas de Lleida, però, és diferent, ja que no disposen de superàvit sinó que tenen un dèficit de 175 MEUR. Per a Pueyo això fa la seva situació "encara més dramàtica" i ha remarcat que serà "absolutament injust" que els ciutadans de Lleida, que "contribueixen amb ingressos a l'Estat", rebin "exactament zero euros" per fer front al coronavirus. Al seu torn, al Baix Llobregat, l'alcalde del Prat ha anunciat que tampoc cedirà al govern espanyol els estalvis municipals –amb un romanent de 28 MEUR-. Lluís Mijoler ha recordat que l'Ajuntament no té dèficit i ha instat l'executiu de Pedro Sánchez a derogar la llei d'Estabilitat pressupostària de l'ex ministre Cristóbal Montoro "i no usar-la per a què els ajuntaments facin de banc del govern".  Per la seva banda, l'alcalde de València, Joan Ribó, ha exigit la modificació de l'acord i ha avisat al PSOE que "no podrà seguir amb aquesta actitud". A més, ha lamentat que des del govern espanyol es tingui un tracte "paternalista" amb els ajuntaments. La negociació "ha de continuar" Tots els alcaldes han coincidit també en què la negociació "no ha acabat i haurà de continuar", ja que aquest decret llei s'haurà de convalidar al Congrés dels Diputats, on només comptaria amb el suport dels socialistes i per tant no prosperaria. En aquest sentit, Colau, que ha estat molt crítica amb la proposta, ha aposat per tirar endavant un nou acord tramitant-lo com a llei i podent fer-hi esmenes, cosa que creu que podria "reconduir" la negociació.

Summary: ACTUALIZACIÓ:Els alcaldes de grans ciutats demanen al govern espanyol que rectifiqui l'acord amb la FEMP i es neguen a cedir romanent


Més d'un miler d'estudiants, professors i personal del PAS de la UdG s'ha mobilitzat per segona vegada aquesta setmana reivindicant poder votar el proper 1-O. La concentració s'ha iniciat als campus universitaris després de l'acte d'inauguració del curs acadèmic i s'ha desplaçat fins a l'edifici del Rectorat, on el rector, Sergi Bonet, i el representant del Consell d'Estudiants, Pau Parals, han llegit els manifestos. Bonet ha reivindicat el compromís social de la institució i ha advertit que si les accions de l'Estat espanyol no cessen, les protestes continuaran. També s'ha mostrat convençut que diumenge hi haurà referèndum. Per la seva banda, Parals ha animat a continuar les mobilitzacions en el que ha anomenat "primavera democràtica". Durant l'acte i enmig dels crits de "votarem" s'han llençat paperetes des d'una finestra i el Cor de la UdG ha cantat l'himne dels Segadors. Segona jornada de mobilitzacions d'estudiants i treballadors de la UdG en defensa de la "democràcia, la llibertat d'expressió i el dret a decidir". Més d'un miler de persones s'han concentrat pels volts de la una del migdia a les portes de l'edifici del Rectorat, un cop acabat l'acte d'inauguració del curs acadèmic 2017-2018. Hi han participat alumnes de la universitat, personal del PAS i professors. Tot i que inicialment estava previst que el seguici es desplacés fins a les escales de la Catedral per llegir els manifestos, la protesta s'ha iniciat amb retard i els convocants han decidit llegir-los en situ.   El primer a fer-ho a estat el rector, Sergi Bonet, que ha assegurat que la UdG és un "exemple" en la formació de d'"estudiants que no defalleixen en la seva lluita en favor de la llibertat". Bonet també ha advertit que les mobilitzacions continuaran si les accions de l'Estat s'allarguen i s'ha mostrat convençut que el diumenge es podrà votar. De fet, ha fet una crida a tota la comunitat educativa a respondre a la pregunta "què farem diumenge" amb un "votarem, votarem i votarem".   Per la seva banda, el coordinador del Consell d'Estudiants, Pau Parals, ha animat als assistents  a continuar amb la mobilitzacions per defensar la "democràcia i els drets civils" en el que ha qualificat de "primavera democràtica".   Entre els assistents, hi havia estudiants de diverses carreres com en Sergi Dalemus, que cursa Filologia Catalana. "Fa molts anys que a Catalunya hi ha un problema, no s'han trobat solucions i ara es veu més que mai que la gent vol votar i no ens deixen", ha dit. En aquest sentit, ha afirmat que la concentració d'aquest divendres és per "donar força i veu al poble". Entre els manifestant també hi havia treballadors del PAS. En Josep Ferrer ha assegurat que durant les darreres setmanes i anys s'"estan retallant llibertats".  Al seu entendre, Madrid "no proposa res" però diu que "nosaltres anirem fent amb tranquil·litat".   L'acte, que s'ha celebrat enmig d'un ambient festiu, ha comptat amb una llençada de paperetes des d'una finestra. Els assistents també han portat pancartes on s'hi podia llegir "que morir és no viure lluitant" i han cridat "votarem" i "independència". La protesta a acabat amb l'actuació de la Coral de la UdG, que ha cantat l'himne de la universitat i 'Els Segadors'.   Nova vaga d'estudiants   La concentració ha coincidit amb la segona jornada de vaga convocada pel Consell d'Estudiants. Segons han informat des de la UdG, l’activitat docent s’ha suspès completament a les facultats d’Educació i Psicologia, Lletres i a l’Escola Politècnica Superior. En la resta de centres, el seguiment de la convocatòria de vaga ha estat superior al 90%, amb menor incidència en les facultats de Dret i Infermeria.

Summary: Més d'un miler d'estudiants i treballadors de la UdG reivindiquen poder votar l'1-O en la segona jornada de mobilització


El projecte 'La Ruta de l'electrificació del Pallars', liderat pel Consell Comarcal del Pallars Sobirà, vol dinamitzar econòmicament la comarca a través dels seus recursos hídrics. En cadascun dels quinze municipis es condicionarà un espai relacionat amb l'aigua i d'aquesta manera es crearà una xarxa d'espais relacionats amb l'aprofitament per a la generació d'energia elèctrica, l'aprofitament per a la realització d'esports d'aventura i activitats relacionades amb el turisme de natura. Entre les actuacions que es portaran a terme, destaca un museu a l'aire lliure a Tavascan. A l'exterior de la central s'instal·laran unes marquesines amb panells informatius i tota l'explicació de la ruta de l'electrificació del Pallars. Al riu Noguera Pallaresa s'hi preveu ubicar senyalització interpretativa. La primera fase del projecte s'executarà aquest 2018 i compta amb un pressupost de 360.000 euros. La central de Tavascan, al municipi de Lladorre, anualment rep uns 2.000 visitants. Es tracta d'una de les centrals hidroelèctriques sota terra més grans d'Europa. El conjunt es troba dins d'una caverna de 500 metres de profunditat a l'interior de la muntanya del Pic de Guerón. Una de les seves singularitats és que és reversible, la primera d'aquestes característiques que es va posar en marxa a l'estat espanyol. De dia agafa l'aigua dels llacs per produir electricitat, i durant la nit funciona com una estació de bombeig; torna a pujar l'aigua fins als llacs superiors per poder reutilitzar l'aigua com a font d'energia. Per explicar el funcionament de l'equipament i de l'electrificació del Pallars, l'Ajuntament farà a l'exterior d'aquesta central un museu a l'aire lliure que permetin conèixer el context històric i geogràfic del moment en el qual es va iniciar l'electrificació de la comarca. El projecte consisteix en la creació d'un espai interpretatiu de l'electricitat a l'exterior de la central de Tavascan. Des d'aquest punt es distribuirà la gent a altres punts vinculats al projecte com Llavorsí, Espot o Baix Pallars. Aquest projecte vol relligar els elements turístics vinculats amb les hidroelèctriques dels 15 municipis de la comarca i que des de cada punt es divulguin la resta. Entre les actuacions previstes que han de servir per dinamitzar turísticament la comarca hi trobem l'adequació dels antics barracons a Ribera de Cardòs. En aquests espais es portava a terme la vida social dels treballadors que van realitzar les obres de les centrals de Tavascan i Montamara. La idea és la de recrear l'espai de la cantina, els dormitoris, i les zones recreatives. La localitat de Tírvia pretén mostrar com va afectar la Guerra Civil a la vida del poble i en especial es vol ensenyar la devastació que van patir elements estratègics per la vida quotidiana com podia ser la central de producció de l'energia hidroelèctrica. A Esterri de Cardós es vol condicionar l'exterior de la Mola d'Arrós de Cardós amb l'explicació del sistema de distribució de l'electricitat a la resta dels pobles del municipi. L'alcalde de Lladorre, Salvador Tomàs, ha destacat la importància del projecte i ha dit que ajudarà a desestacionalitzar el turisme. Tomàs ha valorat molt positivament la implicació de la companyia Endesa per facilitar la visita a les seves instal·lacions i per cedir aparells antics per exposar. El president del Consell Comarcal del Pallars Sobirà, Carles Isús, s'ha expressat en la mateixa línia i ha dit que la col·laboració d'Endesa es pràcticament imprescindible per tirar endavant el projecte. Isús ha dit que la companyia facilitarà millorar l'entorn de les seves instal·lacions on s'hi vol explicar la tasca que fan les hidroelèctriques. Isús ha explicat que el Pirineu és la zona on hi ha una major concentració de centrals i per aquest motiu ha dit que hi ha la voluntat que s'ampliï la seva zona d'actuació a comarques veïnes com la Val d'Aran, el Pallars Jussà o l'Alta Ribagorça. Aquest projecte vol fer una aposta clara per la tecnologia i en aquest sentit planteja la gamificació de la ruta mitjançant un sistema de punts i la implantació de codis QR, entre altres.

Summary: El Pallars Sobirà impulsa una ruta per dinamitzar el turisme posant en valor els recursos hidroelèctrics


L'Ajuntament de Barcelona ha anunciat que dona suport al manifest que insta el govern espanyol a declarar una zona de baixes emissions al Mediterrani (Med-ECA). El manifest el promouen les entitats Aliança Mar Blava, Ecologistes en Acció, Plataforma per la Qualitat de l'Aire i Transport and Environment. L'equip de govern municipal recorda que l'Ajuntament de Barcelona és una administració adherida a l'Aliança Mar Blava per acord de la Comissió d'Ecologia, Urbanisme i Mobilitat del 21 de setembre de 2016. El Comissionat d'Ecologia de l'Ajuntament, Frederic Ximeno, ha considerat que cal "fer front" a la contaminació "de manera conjunta". I ha afegit que aquesta iniciativa ofereix un marc d'actuació integral per reduir la contaminació a la Mediterrània "que accelerarà els resultats". Des del consistori s'indica que les emissions dels vaixells provoquen contaminació al Mediterrani que afecta els ports, el litoral i les grans ciutats costaneres. El fueloil que fan servir els vaixells conté "fins a 3.500 vegades més sofre" que el dièsel dels vehicles i comporta uns elements contaminants d'efectes "nocius en la salut de la ciutadania i el medi ambient". Per fer front a les emissions contaminants dels vaixells i limitar els seus efectes negatius a la salut pública i al medi ambient s'han creat les zones de baixes emissions de sofre (SOx), de nitrogen (NOx) i de partícules (PM). Són àrees on s'introdueixen nivells més restrictius per a les emissions d'aquests elements i correspon als estats riberencs la iniciativa de sol·licitar-ne la creació a l'Organització Marítima Internacional (IMO), afirmen des del consistori barceloní. Actualment hi ha quatre zones de baixes emissions arreu del planeta, al Mar Bàltic (SOx), al Mar del Nord (SOx), a l'Amèrica del Nord (SOx, NOx i PM) i al Carib estatunidenc (SOx, NOx i PM). L'Ajuntament també indica que la Comissió Europea i el govern francès donen un suport "ampli" a l'establiment d'una zona d'aquest tipus a la Mediterrània, mentre que el govern espanyol s'hi ha manifestat "reiteradament en contra" argumentant que els límits d'emissions que l'IMO té previst establir per al 2020 seran suficients per resoldre el problema de les emissions contaminants dels vaixells a l'atmosfera.

Summary: L'Ajuntament de Barcelona també insta el govern espanyol a declarar una zona de baixes emissions al Mediterrani


El líder del PSOE i president del govern espanyol en funcions, Pedro Sánchez, iniciarà aquest mateix dilluns una ronda de contactes amb els líders polítics de la resta de formacions per explorar les possibilitats d'una investidura i la conformació d'un govern "progressista". Els socialistes aspiren a aconseguir una investidura fruit d'un acord amb Podem i les seves confluències i el "sí" dels 10 diputats de Ciutadans, una fórmula que li permetria dependre de les forces independentistes. "Ho treballarem", ha afirmat el secretari d'Organització del PSOE, José Luis Ábalos, que ha evitat fer autocrítica sobre l'estratègia d'un partit que ha perdut 700.000 vots i tres escons respecte als resultats del 28-A. En tot cas, Ábalos no ha tancat aquest dilluns la possibilitat d'acord per a la creació d'un executiu de coalició amb Podem. Sí que ha descartat un acord de govern de coalició amb el PP o que la governabilitat passi per les formacions independentistes. Ha atribuït part dels resultats del PSOE a la situació a Catalunya, que al seu entendre ha polaritzat la campanya i exacerbat l'extrema dreta.  Ábalos, ha comparegut aquest dilluns a la seu de Ferraz per valorar uns resultats electorals que han deixat la seva formació per sota dels resultats del 28-A però que segons ha afirmat situen novament el PSOE com el partit amb més capacitat per formar govern.  Confia amb un acord amb Podem i el sí de Cs. "Ho treballarem" Ha afirmat que accepten amb "humilitat i realisme" els resultats electorals i ha assegurat que el PSOE "treballarà per la governabilitat del país" en el "menor temps possible" i en funció de la interpretació que aporten els resultats electorals. Segons Ábalos, el PSOE és el partit que ocupa la "centralitat política" i això obre escenaris d'acord amb altres formacions. 180 escons sense els independentistes La fórmula que explora el PSOE és un acord amb Podem que compti amb el "sí" de Cs, PNB, Més País, CC, Més Compromís, BNG, PRC, Teruel Existe. Tots arriben a sumar 180, fet que li permetria no dependre de l'abstenció de les forces independentistes.  Ni coalició amb el PP ni governabilitat amb independentistes En aquest sentit, ha promès que la seva formació serà "proactiva" en la recerca d'aquests acords que no passen en cap cas per la conformació d'un govern amb el PP. També ha insistit que la seva formació no preveu conformar un govern o fer descansar la governabilitat en el vot dels escons independentistes. "Ho vam dir i ho diem", ha afirmat. No espera l'abstenció del PP El PSOE no espera ara una abstenció del PP. Considera que l'augment de Vox deixa un "marge escàs" a Casado per a aquesta opció i per tant cal no considerar aquesta possibilitat "en aquest moment".  Un govern "progressista" L'objectiu ara, segons el PSOE, és la conformació d'un govern "progressista" tan aviat com sigui possible. Per això "a partir d'avui Sánchez farà les trucades pertinents als líders" i sondejarà la seva opinió per plantejar aquest govern". Segons Ábalos ara "cal caminar endavant i no introduir elements d'empantanament a la situació".  No ha descartat ara un govern de coalició amb el PP. "Estem oberts a escoltar", ha afirmat, perquè "la realitat ara no és la realitat que teniem", i cal interpretar els resultats "adequadament".  Rebutja fer autocrítica Ábalos ha rebutjat l'oportunitat de fer autocrítica, tal com han demanat les preguntes de la premsa. Ha atribuït la pèrdua de 700.000 vots a una baixada de la participació que segons ha dit ha afectat tots els partits, i ha apuntat que ja fan prou crítica els seus contrincants. Ha negat errors estratègics perquè segons ha dit "no teníem cap estratègia de repetició de les eleccions". "Pràctica dissolució de Cs" Ábalos també ha reaccionat a la renúncia del líder de Cs, Albert Rivera, que segons ha afirmat implica "pràcticament la dissolució" de Cs.  Ha apuntat també que l'augment de Vox "mereix un anàlisi tranquil" sobre com aquesta formació "ha estat assumida" com una opció normal, i per tant com se l'ha "blanquejat" des del PP i Cs.  Acusa PP i Cs d'alimentar Vox També ha atribuït els resultats a la crisi a Catalunya que "ha exacerbat el nacionalisme i ha contribuït a l'extrema dreta". Tan PP com Cs, ha afirmat, han alimentat l'extrema dreta. Ara, ha dit, el PP ja no té "més marge de relació que l'extrema dreta" i si no trenca amb la formació de Santiago Abascal "podria córrer la mateixa sort que Cs". "No eren afiliats del PSOE" Ábalos ha afirmat que les persones que aquest diumenge a la nit portaveu cartells a favor d'un pacte amb Podem "no són afiliats del PSOE" sinó de Podem. Van ser alguns dels que van cridar "amb Casado no" durant la compareixença del líder del PSOE a les portes de Ferraz un cop coneguts els resultats electorals.

Summary: El PSOE rebutja la gran coalició amb el PP i no descarta un govern amb Podem gràcies al 'sí' de Cs


Tres tècnics del Departament de Territori han començat a delimitar la línia que separa els municipis de Llobera (Solsonès) i Torà (La Segarra). Des de fa temps la polèmica entre els dos pobles està servida a raó de la finca d'un veí que, sense desitjar-ho, haurà de passar de Llobera a Torà després que el cas arribés als tribunals i aquest decidís el canvi en base a unes actes de 1890. El veí afectat, Joan Viladomat, no entén que una sentència del Tribunal Superior de Justícia l'obligui a formar part d'un municipi que per arribar al seu ajuntament hagi de recórrer 20 quilòmetres, mentre que té el consistori de Llobera a pocs minuts de casa. Però el motiu de fons, segons apunta, seria el dolmen més antic de Catalunya, de 4.500 anys d'antiguitat, que es troba a la seva finca.  "Per quins motius s'han de canviar aquestes línies amb les que fa 100 anys que ens regim i amb les quals no hem tingut cap problema?", es pregunta Joan Viladomat, el veí afectat pel canvi de terme municipal. En compliment d'una sentència del TSJC  haurà de passar a estar empadronat a Torà i deixar l'administració a Llobera. "Per mi la ciutat és Solsona i la tinc a 12 quilòmetres. Si haig d'anar a l'altra banda, més de 20", ha dit el veí.  Viladonat ha explicat que està content amb el serveis que li ofereix el municipi on ha estat empadronat des de fa més de 60 anys, Llobera. "No hi tinc res en contra de Torà, ni Llanera, ni la Segarra. Però ho veig poc democràtic, perquè no ho puc decidir?", ha lamentat Joan Viladomat.    Des del consistori i també el veí afectat opinen que la voluntat de Torà per redefinir el límit territorial passa perquè el municipi que pertany a la comarca de la Segarra tindrà un dolmen molt ben conservat, el més antic de Catalunya, que Joan Viladomat té dins la seva finca.  De la seva banda, l'alcalde de Torà, Magí Coscollola, ha assenyalat que no existeix cap dret "a nivell nacional que digui que pots decidir a quin municipi vols pertànyer". "O es pertany a un, o a l'altre", ha afegit. Amb tot, Coscollola ha explicat que el seu consistori "està obert" a explotar el dolmen a nivell turístic de manera conjunta. "Amb la gestió de l'espai i l'explotació conjunta no hi tenim cap problema", ha dit.  Per l'alcalde de Llobera, Ramon Angrill, una solució  pel veí afectat podria ser que el dolmen passi a formar part del terme de Torà, però que la línia de delimitació passi "a 100 metres de casa seva i pugui continuar a Llobera". "Sobretot per no perjudicar-lo i que l'administració li sigui el mes propera possible", ha assenyalat.  Els tècnics de Territori que aquest dimecres han visitat Llobera i Torà han explicat a la vintena de veïns i també als ajuntaments que la seva tasca és fer complir la sentència del TSJC "a través de la interpretació d'actes històriques de 1890". "Hem vingut al territori per veure com ho podem interpretar millor", han explicat. Els veïns que hi havia a la reunió, la majoria de Llobera, han mostrat la disconformitat amb la sentència però la satisfacció  perquè, "per primera vegada", l'administració ha decidit acostar-se al territori per escoltar-los.  De fet, els tècnics han pres nota de les indicacions dels veïns ja que existeixen determinats noms, topònims o fites que ells recorden molt bé i que en les actes són confuses. El que han fet és oferir informació sobre el terreny als tècnics que els ha d'ajudar a fer millor la seva tasca tècnica, que és delimitar amb exactitud la línia que divideix els dos termes.

Summary: Tècnics de Territori comencen a delimitar la polèmica línia que separa els municipis de Llobera i Torà


Els Mossos d'Esquadra investiguen la desaparició d'un veí de L'Hospitalet de Llobregat de 81 anys que hauria sortit de casa seva divendres pel migdia i no hi hauria tornat. La policia treballa amb la hipòtesis que podria haver-se desorientat i que podria trobar-se al terme municipal d'Esplugues de Llobregat. La darrera vegada que se'l va veure vestia una camisa blava i una jaqueta de punt també d'aquest color, un pantaló negre amb butxaques als costats i unes sabates de muntanya de color negre. El desaparegut porta barba blanca, té poc cabell, mesura un metre seixanta i és de complexió prima. La policia ha fet una crida a través de les xarxes socials perquè els ciutadans que puguin tenir alguna informació al respecte truquin al 112.


“La nostra posició és clara: demanem la llibertat de les persones segrestades” ACN Madrid.-El portaveu adjunt d’ERC al Congrés dels Diputats, Gabriel Rufián, ha advertit aquest dimecres que malgrat les “pressions” a la seva formació perquè aprovi els pressupostos generals de l’Estat la seva posició “no canvia” i segueix reclamant al govern espanyol que es mogui respecte a la situació dels presos independentistes. Rufián no ha aclarit però si ERC presentarà una esmena a la totalitat dels comptes, i ha evitat també comentar la posició del PDeCAT respecte als comptes després que el diputat d’aquesta formació, Ferran Bel, ha obert la porta a negociar els pressupostos si hi ha una “proposta raonable” en forma de “solució política” per part del govern espanyol. “La nostra posició és clara: demanem la llibertat de les persones segrestades, que pugui tornar la gent exiliada i que s’obri un debat sobre l’autodeterminació”.

Summary: Rufián rebutja les “pressions” a ERC pels pressupostos i insisteix en l’alliberament dels presos


El 50% dels gossos que es perden a la comarca de la Selva són retornats als seus propietaris gràcies al xip d'identificació. Des del Consell Comarcal de la Selva han afirmat que cada vegada hi ha més animals que el porten i això permet que si algun animal es perd, poden saber qui és el seu propietari i localitzar-lo perquè pugui recuperar la seva mascota. El 2018 s'han recollit 1.203 gossos perduts o abandonats, que són uns 200 més que l'any passat. De tota manera, l'elevat percentatge de retorn dels animals als propietaris originals ha permès que, de mitjana, el Centre d'Acollida d'Animals de Companyia a la Selva, que gestiona el Consell Comarcal a Tossa de Mar (Selva), tingui una mitjana de 130 animals al dia, una xifra menor a l'any passat.

Summary: La meitat dels gossos que es perden a la Selva es tornen als seus propietaris gràcies als xips


A Lloret de Mar (Selva) hi ha actualment donats d'alta uns 2.700 habitatges d'ús turístic. El consistori vol posar ordre i prepara una ordenança per limitar el nombre màxim de pisos turístics amb l'objectiu d'evitar massificacions. Per això, ha decidit congelar durant un any l'atorgament de llicències mentre redacta aquesta ordenança específica. El govern municipal, a més, vol establir un topall per barris per evitar que es continuïn registrant habitatges d'aquest tipus a les zones més turístiques. El segon tinent d'alcalde, Jordi Orobitg, ha explicat que els informes tècnics municipals situen el llindar òptim de pisos d'ús turístic entorn als 3.000. "Hem arribat a un límit raonable i sobrecarregar el municipi amb més places suposaria fer una pressió sobre serveis públics que no podem assumir", alerta. El ple de Lloret del proper dilluns votarà la proposta del govern municipal de deixar d'atorgar llicències a pisos d'ús turístic durant un any. És una mesura que es fa per tenir temps per redactar una ordenança específica sobre aquest tipus d'habitatge. En essència, aquesta ordenança ha de fixar el nombre màxim que es permetran al municipi i establir també un sostre per barris.  El segon tinent d'alcalde i regidor de Promoció Econòmica, Jordi Orobitg, ha recordat que al 2014 l'ajuntament ja aprovar una modificació del POUM per adaptar-lo a la normativa de la Generalitat que regulava aquest tipus d'habitatges (que data de novembre de 2012). Des de llavors, s'han registrat prop de 2.700 habitatges d'ús turístic al municipi. Són tot tipus d'habitatges que, en algun moment de l'any, els propietaris en treuen un rendiment econòmic llogant-lo a turistes. Per donar-se d'alta al registre, només cal pagar una taxa un cop.  Evitar massificacions Orobitg apunta que cada habitatge ofereix, com a mínim, quatre places i que, per tant, això suposa afegir a l'oferta turístic de Lloret unes 12.000 places més. Aquest municipi de la Costa Brava ja té més de 30.000 places hoteleres i el consistori es mostra preocupat per l'augment d'aquest tipus d'habitatges. Per això creu que establir un sostre màxim a través d'una ordenança pot ser una bona fórmula per controlar el creixement d'aquesta tipologia d'allotjaments turítics.  3.000 habitatges, la xifra límit Els informes tècnics municipals situen el llindar òptim d'habitatges d'ús turístic en 3.000. Per tant, encara hi hauria un petit marge de creixement ja que, actualment, n'hi ha uns 2.700 registrats. El regidor també detalla que es tracta, sobretot, de posar fre als barris i zones on es concentra més turisme. "Hi ha barris on no hi ha massa pisos turístics i així sí que deixarem créixer", avança.  A més, Orobitg argumenta que si aquest tipus d'allotjaments continuen creixent es pot deixar de donar un bon servei tant al visitant com al local. "Hem arribat a un límit raonable i sobrecarregar el municipi amb més places suposaria fer una pressió sobre serveis públics que no podem assumir", alerta. A més, creu que si Lloret de Mar vol despuntar com a destinació de qualitat no pot seguir creixent en aquest àmbit. "Ens hem d'exigir uns nivells d'ocupació raonables, una massificació no es correspon al criteri de sostenibilitat ni a una destinació com la que pretenem que sigui Lloret", sentencia.

Summary: Lloret de Mar limitarà el nombre d'habitatges d'ús turístic per evitar massificacions


El mandatari espanyol es mostra disposat a rebre el president català ja que té "l'agenda molt lliure" ACN Barcelona.-El programa 'El matí i la mare que el va parir' de Ràdioflaixbac ha aconseguit parlar aquest dijous al matí per telèfon amb el president del govern espanyol, Mariano Rajoy, després que un dels seus membres es fes passar pel president de la Generalitat, Carles Puigdemont, i li proposés una reunió aprofitant "que hi ha un nou interlocutor i per començar amb bon peu". La trucada ha passat els filtres dels assessors i el mateix Rajoy ha contestat al telèfon i li ha mostrat la seva disposició a celebrar la trobada, ja que aquests dies disposava d'una "agenda molt lliure". Ha estat en aquests moments quan el conductor del programa li ha confessat que es tractava d'una imitació i el president espanyol ha donat per finalitzada la conversa després d'encaixar la broma. Prèviament, un suposat assessor de Presidència de la Generalitat ha contactat amb el gabinet del president de Rajoy, que li ha passat la trucada al president espanyol. Rajoy ha saludat el suposat president català i li ha recordat que es van conèixer en la inauguració de l'AVE a Girona en l'etapa de Puigdemont com a alcalde. El president espanyol ha explicat a l'imitador del president català que el Rei aquests dies està fent consultes als grups polítics escollits a les darreres eleccions i ha admès que "no sé com acabarà", però que en funció si hi ha investidura o no podrien concretar una reunió a partir del dilluns 25 de gener en un termini de 24-48 hores. Un cop els responsables del programa li han comentat que es tractava d'una broma i que no es pensaven que arribés tan lluny, Rajoy ha encaixat la broma, tot i deixar anar que "això no és seriós".

Summary: Un programa de ràdio aconsegueix parlar amb Rajoy per telèfon fent-se passar per Carles Puigdemont


L'entorn del parc de la Ciutadella és ple de gom a gom aquest divendres amb milers de persones que segueixen atentament el Ple del Parlament amb què la cambra votarà la constitució de la República Catalana. Els més matiners ja hi eren al voltant de les 10 h, si bé el gruix de manifestants ha arribat a mesura que s'apropava l'hora d'inici del debat. Segons la Guàrdia Urbana, al voltant de les 14 h eren 15.000 les persones concentrades al passeig Picasso, Pujades i el carrer Wellington. Totes segueixen amb gran atenció a través de pantalles gegants el Ple que se celebra dins el Parlament, amb crits a favor de la independència i la llibertat de Jordi Sánchez i Jordi Cuixart, i escridassades contra els discursos de Ciutadans, Partit Popular i el PSC.

Summary: Multitudinària expectació a l'entorn del parc de la Ciutadella en l'inici del Ple del Parlament


L'entitat fa una crida a la serenitat i es mostra en contra d'accions que suposin la "desobediència o la paralització de l'activitat econòmica" ACN Barcelona.-El Cercle d'Economia considera que la sentència del procés suposa un "punt d'inflexió a partir del qual la política ha d'assumir el seu paper insubstituïble en la reconducció de la crisi" i manifesta que s'obre una "nova etapa" que exigirà una proposta "lluny de posicions maximalistes" i que "reuneixi la majoria de la ciutadania que creu en la moderació i l'enteniment". "És el moment de fer política en majúscules", subratlla l'entitat que aposta per reiniciar el diàleg institucional amb la voluntat de protegir, dignificar i reforçar l'autogovern de la Generalitat". "No podem seguir acceptant la paràlisi, l'immobilisme i la cronificació d'un problema que és eminentment polític i que persisteix" afegeix. D'altra banda, el Cercle també ha fet una crida a la "serenitat" i s'ha mostrat en contra les "posicions que promoguin la desobediència o la paralització de l'activitat econòmica". L'entitat ha manifestat el seu "respecte" a la decisió del tribunal però al mateix temps ha afegit que "no vol abstreure's de la càrrega emocional i el sofriment que comporta la provació de llibertat per a les persones jutjades i les seves famílies".  Amb tot, l'entitat creu que el diàleg s'ha de produir en un context de "respecte a la legalitat, el respecte ideològic i la pluralitat política" i ha convidat els actors implicats a "abandonar posicions que convidin al bloqueig, la polarització o l'aplicació de mesures que limitin l'autogovern de Catalunya, la defensa de la qual serà sempre una prioritat al Cercle".

Summary: El Cercle d'Economia: "És el moment de la política en majúscules"


El govern espanyol ha enviat 6,2 milions de mascaretes a Catalunya entre el 10 març i el 6 d'abril, segons una nota que ha fet pública l'executiu. En total, s'han distribuït més de 33 milions d'unitats d'aquest element sanitari entre les Comunitats Autònomes. Aquest dilluns se n'han repartit prop de 10 milions, així com més de 4,6 milions de guants. A banda, l'equip de govern encapçalat per Pedro Sánchez ha indicat que les Comunitats ja tenen a disposició la primera partida d'un milió de test per detectar el covid-19, 180.200 dels quals per a Catalunya. Entre material de protecció, tests i dispositius de ventilació, el govern estatal ha repartit més de 54,3 milions d'unitats entre les Comunitats.

Summary: El govern espanyol ha enviat 6,2 milions de mascaretes a Catalunya en un mes


S'hi afegiran els vots que es troben en trànsit i els que hagin pogut ser dipositats fins aquest divendres a les dues del migdia ACN Madrid.-Un total de 48.826 catalans han exercit el seu vot per correu per a les eleccions espanyoles del 20-D fins aquest dijous, segons ha informat Correus. A aquests vots s'hi afegiran els que es troben en trànsit i els que hagin pogut ser dipositats pels electors fins aquest divendres a les dues del migdia, últim dia d'admissió després que la Junta Electoral Central ampliés fins avui el termini per emetre la butlleta per correspondència. Per demarcacions, a Barcelona 30.662 persones han dipositat el seu vot per correu, a Tarragona 5.768, a Girona 5.221 i Lleida 4.175. En el conjunt de l'Estat, 699.028 ciutadans han emès el seu vot per correu fins ahir.  De tots els vots per correu admesos, les oficines postals ja tenen 572.142 sobres amb els vots a punt de lliurar diumenge a les 57.511 meses, distribuïdes en 22.960 locals electorals arreu de l'Estat. Les eleccions espanyoles coincideixen amb la campanya de Nadal, motiu pel qual l'empresa ha hagut de reforçar el personal contractar-ne d'eventual i ampliar torns i horaris, segons ha explicat Correus. Per la seva banda, la Societat Estatal ja ha distribuït les 34.631.581 targetes censals remeses per l'INE a les llars dels ciutadans amb dret a vot el pròxim 20 de desembre, en què hi figuren les dades de la seva inscripció en el cens, el col·legi electoral i la mesa de votació.

Summary: 48.826 catalans han emès el seu vot per correu fins aquest dijous


Les vendes de les empreses lleidatanes a l'exterior han assolit els 938,4 milions d'euros, l'equivalent a un 0,7% del conjunt de l'estat espanyol ACN Madrid.-Les exportacions de la demarcació de Lleida han crescut un 13,5% interanual durant el primer semestre del 2017, segons ha informat aquest dimarts el Ministeri d'Economia, Indústria i Competitivitat. Les vendes de les empreses lleidatanes a l'exterior han assolit els 938,4 milions d'euros, l'equivalent a un 0,7% del conjunt de l'estat espanyol. D'altra banda, les importacions a les comarques de Lleida han assolit els 449,1 milions d'euros entre gener i juny, el que equival a un creixement del 0,3% interanual i a una quota també del 0,3% de les compres a l'exterior de l'economia espanyola. El saldo exterior s'ha situat en els 489,2 milions d'euros, un 29,2% més que durant el primer semestre de 2016.

Summary: Les exportacions de la demarcació de Lleida creixen un 13,5% durant el primer semestre del 2017


Delegacions de JuntsxCat i ERC han conclòs la reunió que han mantingut aquest diumenge a Brussel·les per abordar la investidura. Les dues parts han valorat la trobada com a "constructiva", si bé encara no s'ha tancat cap acord. "Progressa adequadament", han apuntat fonts d'ERC, que han destacat que els republicans han plantejat la necessitat que es faci una "investidura efectiva". Aquest dilluns, Carles Puigdemont ha citat el grup parlamentari de JuntsxCat a Brussel·les per valorar les negociacions, en una jornada de treball que va en la línia de les sessions que el grup realitza habitualment en aquesta ciutat, segons han explicat fonts del partit.  Fonts del partit de Puigdemont han afegit que "les dues forces estan en vies de restablir la confiança perduda arran de la investidura fallida" i que "els contactes continuaran en els propers dies per avançar en la línia d'investir el president Puigdemont".    Per la part d'ERC, han participat a la reunió Meritxell Serret, Pere Aragonès, Jordi Bacardit i Miquel Gamisans. S'han trobat amb Carles Puigdemont i altres membres de JuntsxCat.

Summary: Delegacions de JuntsxCat i ERC conclouen a Brussel·les una reunió "constructiva" però sense tancar encara cap acord


El diputat d’ERC Lluís Salvadó ha assegurat en una publicació al seu Facebook que no sap què decidirà fer les “properes hores” però sosté que, com sempre, estarà a disposició “del que consideri el seu partit”. En aquest sentit, ha tornat a demanar disculpes “a totes les dones i homes que s’han sentit ofesos i decebuts”, especialment a la seva “família d’ERC”, per una conversa “del tot improcedent i descontextualitzada”. En aquest sentit, lamenta que després de 30 anys de “militància activíssima en els valors republicans” i de lluita “contra totes les discriminacions” hagi de passar per un “miserable masclista” i espera, alhora, que se’l jutgi per “30 anys de fets” i no per una “conversa sarcàstica robada de la intimitat”. “Hi insisteixo per si algú ha interpretat que estem davant de la norma i no pas de l’anècdota, però per molt desafortunada que sigui, no passa de ser un bolet aïllat”, ha reblat. Dos dies després de la filtració a Antena3 de la polèmica conversa telefònica, Lluís Salvadó ha volgut donar explicacions perquè personalment, assegura, ho necessita, així com les persones del seu entorn.  El diputat d’ERC ha lamentat en el text que des de fa més d’un any estan sotmesos a una pressió brutal pels “poders d’un Estat disposat a tot” i que aguanten com “bonament” poden perquè el fet que Oriol Junqueras estigui a la presó els “obliga moralment a resistir”. “Si ell aguanta Estremera, nosaltres estem obligats a tot, però les forces comencen a flaquejar a casa”, ha reblat. Així, ha assegurat ser coincident que l’estratègia d’enfonsar-los “políticament i, sobretot personalment” no pararà i resistir avui creu que no garanteix resistir en un futur. Una broma “de mol mal gust” El també exsecretari d’Hisenda ha insistit que la conversa incloïa una “conya de molt mal gust” que cap dels que l’han sentit en pot desxifrar el significat real perquè “forma part d’un codi personal de vivències compartides”. “Una conversa entre dues persones que es coneixen profundament i saben que ni un ni l’altre pensen ni han fet mai el que estan dient”, ha precisat. Així, no ha amagat que en trobades d’amics sovint estan “poc per l’estètica” però insta a penjar a Twitter “les seves contrasenyes” a qualsevol que cregui que no té una conversa o un correu del que avergonyir-se en veure’l als diaris.  Amb tot, ha afegit que és conscient que s’ha de ser “profundament crític” amb el llenguatge masclista i amb tot el que comporti “la cosificació de la dona en tots els espais” com creu que ha fet sempre. “Em fot, i molt, que després de 30 anys de militància activíssima en els valors republicans i de lluita contra totes les discriminacions hagi de passar per un miserable masclista”, ha conclòs.

Summary: Salvadó: “No sé què decidiré fer les properes hores. Com sempre, estaré a la disposició del que consideri el meu partit”


CCOO estima que un 50% dels ERTO que està presentant la indústria del Camp de Tarragona són fraudulents. En declaracions a l'ACN, la secretària general de CCOO a Tarragona, Mercè Puig, afirma que moltes empreses que impulsen ERTO han tingut una baixada en la producció a causa de la crisi del coronavirus, però que abans d'acollir-s'hi podrien flexibilitzar horaris dels treballadors o impulsar el teletreball, i no ho estan fent. En la seva opinió, això converteix els expedients en irregulars. Segons Puig, però, el "col·lapse" que hi ha al departament de Treball per l'allau de tramitacions impossibilita que es puguin estudiar i resoldre en el termini fixat de cinc dies. I si no hi ha resposta, "s'aproven per silenci administratiu". Puig denuncia que hi ha companyies que "com que els hi ha baixat la producció, enlloc en lloc de negociar més flexibilitat horària o impulsar el teletreball, demanen els ERTO per la via forçosa quan no els hi toca". La representant sindical també alerta que l'aturada de les grans empreses també deixarà "penjades" les empreses auxiliars que els prestaven serveis o les proveïen.   Des de CCOO asseguren que el fet que el departament de Treball tingui damunt la taula milers d'ERTO fa que no tingui capacitat per estudiar-los i resoldre'ls com caldria. Això acaba provocant que l'administració no doni una resposta en el termini establert de cinc dies, per la qual cosa acaben prosperant per "silenci administratiu". Per Puig, la tasca dels sindicats és estar molt alerta amb els moviments que fan les companyies per, si es considera oportú, presentar al·legacions als expedients. Aquests recursos, però, tampoc es podran resoldre ara. "Quan passi tot ja veurem com acaba", respon per explicar la incertesa del moment.   A través d'un comunicat, la UGT assenyala que "fer barra lliure amb la consideració de força major, no només allibera de responsabilitat a les empreses en la col·laboració per sortir d'aquesta crisi, sinó que a més afebleix el sistema públic de seguretat social".   Un ull posat al sector turístic Per al secretari general de la UGT GT a Tarragona, Joan Llort, aquests ERTO el que intenten és "passar el mort" dels costos laborals a l'administració i en alguns casos, diu, ni tan sols hi ha negociació amb els treballadors. En aquesta línia, Puig alerta que hi ha moltes empreses que no tenen representació sindical, especialment al sector serveis, i que això fa que els empleats quedin indefensos.   A banda, tant CCOO com UGT alerten que al sector turístic s'estan demanant molts ERTO que no tenen en compte els treballadors fixos discontinus. Es tracta de persones que treballen entre Setmana Santa i la tardor, i que després van uns mesos a l'atur. Amb la situació actual, allotjaments i restaurants no poden obrir per l'inici de temporada, i això fa que els treballadors segueixin sense feina. "A la Costa Daurada són milers", avisa Puig. Això els deixa en una situació de precarietat, ja que la prestació d'atur és inferior al sou que cobrarien i, fins i tot, alguns esgotaran el subsidi. Des dels sindicats denuncien que "les empreses no els inclouen als ERTO perquè així s'estalvien pagar les cotitzacions laborals".

Summary: CCOO estima que la meitat dels ERTO de la indústria del Camp de Tarragona són fraudulents


La Comissió Europea ha aprovat aquest dimecres el Pacte Verd, amb el qual promet mobilitzar 100.000 milions d'euros d'inversions per fer front a l'emergència climàtica. Durant la seva presentació, la presidenta de la Comissió, Ursula Von der Leyen, ha assegurat que l'objectiu de les mesures és "reconciliar l'economia amb el planeta". En la seva estratègia verda, que Von der Leyen, s'havia compromès a fer en els 100 primers dies de mandat, l'executiu europeu proposa elevar la reducció d'emissions "com a mínim" fins al 50% l'any 2030 amb l'objectiu d'aconseguir la neutralitat d'emissions el 2050. Aquest increment del 40% actual a entre el 50% i el 55% es convertirà en legalment vinculant el març del 2020 a través de la Llei pel Clima. El full de ruta de Von der Leyen també planteja altres mesures, com per exemple, un impost en frontera sobre les importacions energètiques de carboni.   L'estratègia de Von der Leyen per aconseguir la neutralitat d'emissions el 2050, amb la qual l'executiu europeu vol que la Unió Europea lideri globalment la lluita contra l'emergència climàtica, preveu accions en diferents àmbits que s'hauran d'anar materialitzant en els pròxims mesos en forma de propostes legislatives que hauran de ser aprovades per l'Eurocambra i el Consell Europeu. La primera Llei pel Clima arribarà el març, tal com Von der Leyen va avançar en la seva intervenció a la COP25 a Madrid. La normativa també reformarà el sistema europeu de comerç d'emissions per tal d'encarir el preu de les emissions, inclourà el sector marítim –fins ara exclòs- i reduirà els crèdits gratuïts que es donen a les aerolínies.  El full de ruta de la Comissió Europea també inclou un mecanisme d'ajust per a les importacions energètiques que permet penalitzar l'entrada d'energia procedent de països que contaminen més dels compromisos establerts internacionalment. També preveu penalitzar les energies més contaminants, així com una nova política industrial i d'economia circular.  El finançament del Pacte Verd  La Comissió Europea preveu que les accions del Pacte Verd es financiïn a través d'un Pla d'Inversions Sostenibles. Per aconseguir inversions, l'executiu liderat per Von der Leyen preveu convertir el Banc Europeu d'Inversions en un "banc climàtic" que inverteixi en projectes verds. D'altra banda, per aconseguir que "ningú es quedi enrere", l'alemanya també preveu posar en marxa un Fons per a una Transició Justa per garantir que tots els territoris europeus segueixen el camí de la transició ecològica. "El moment d'arribada a la Lluna europeu" Per il·lustrar la importància de l'aprovació del Pacte Verd, la presidenta de la Comissió ha dit que el Pacte Verd suposa "el moment d'arribada a la Lluna europeu". "El Pacte Verd és la nova estratègia de creixement europea", ha remarcat l'alemanya, que ha subratllat la voluntat "de fer les coses d'una manera diferent".  A més, Von der Leyen ha assegurat que s'avaluarà "cada pas" que es fa en l'estratègia verda i ha emfatitzat que el Pacte Verd no vol "deixar ningú enrere". "És una transició que o funciona per a tots o no funcionarà en absolut", ha apuntat.

Summary: Brussel·les promet mobilitzar 100.000 MEUR en inversions verdes per "reconciliar l'economia amb el planeta"


La vicepresidenta del govern espanyol, Soraya Sáenz de Santamaría, ha advertit aquest dilluns el Govern que "no prepararà el referèndum" i que "qualsevol actuació preparatòria tindrà la seva corresponent resposta". Sáenz de Santamaría ha fet aquesta advertència durant l'acte de represa de les obres de la variant de Benissa (Marina Alta) de la carretera N-332 i en ser preguntada per la publicació al Butlletí Oficial de l’Estat de l’anunci del Departament de Governació de la Generalitat de la formalització de l’acord marc per subministrar el material electoral necessari per a la celebració d’unes eleccions al Parlament de Catalunya.  Sáenz de Santamaría ha recordat la sentència del Tribunal Constitucional del passat febrer que declara prohibides totes les actuacions preparatòries cap al referèndum i ha afegit que des d'ençà "totes les institucions de l'Estat hem anat paralitzant tots i cadascun dels passos que ha fet la Generalitat cap a aquest referèndum de caràcter il•legal i que està generant tanta divisió". En aquest sentit, ha remarcat que "qualsevol actuació encaminada cap al referèndum és ja il•legal i prohibida, i donarà lloc a les actuacions corresponents" i ha advertit la Generalitat que "una cosa cal tenir ben clara, Catalunya no prepararà amb el seu govern aquest referèndum i qualsevol actuació preparatòria tindrà la corresponent resposta". Al respecte, ha indicat que mesures com l'adoptada en el passat Consell de Ministres, de controlar setmanalment les finances de la Generalitat perquè no es dediquin recursos al referèndum de l'1 d'octubre, "posen de manifest la seva necessitat i  la seva capacitat per evitar que s'alteri el marc de convivència dels espanyols i per evitar que es culminin actes de natura il•legal".

Summary: Sáenz de Santamaría adverteix que Catalunya no prepararà el referèndum i que "qualsevol preparatiu tindrà resposta"


L'alcalde de Lleida, Àngel Ros, està ingressat a l'hospital de Santa Maria de Lleida per ser intervingut d'una "petita operació" a l'intestí, segons han confirmat fonts del consistori. El metge que l'operarà és Xavier Rodamilans, que, a banda de cirurgià, és també tinent d'alcalde a la Paeria. Ros va ingressar al centre aquest dijous a la nit després de l'acte d'inici de campanya del PSC. La intervenció ja estava programada i es preveu que en qüestió de dies pugui reprendre l'activitat com a paer en cap amb tota normalitat. Per això, segons les mateixes fonts, no ha calgut fer una delegació expressa de l'alcaldia. En tot cas, mentre es recupera assumirà les funcions la primera tinent d'alcalde, Montse Mínguez.

Summary: Àngel Ros, ingressat per una "petita operació" a l'intestí


El primer secretari del PSC, Miquel Iceta, ha assegurat que el compliment del pla de xoc social pactat entre el Govern i la CUP pot perillar "si no hi ha negociació amb el govern espanyol i es revisa el model de finançament". Per Iceta, sense aquestes circumstàncies, "no hi haurà marge suficient" per fer uns pressupostos que "satisfacin les necessitats de Catalunya". El líder socialista no ha avançat quin serà el posicionament de la seva formació durant les negociacions amb l'executiu sobre els comptes d'aquest 2016, recordant que "encara no és clar si el Govern ha decidit presentar pressupostos o si es limitarà a prorrogar els de l'any passat". D'altra banda, preguntat sobre la broma radiofònica en què Mariano Rajoy rebia una falsa trucada de Carles Puigdemont, Iceta ha instat els dos presidents a trobar-se i establir un contacte "que hauria de ser normal entre institucions". En una visita al centre comercial La Roca Village, aquest divendres Miquel Iceta s'ha mostrat escèptic davant l'elaboració d'uns nous comptes per a aquest 2016 assegurant que "és molt difícil que uns nous pressupostos puguin abordar els problemes de país si no hi ha una negociació amb el govern espanyol". Així, ha afirmat que el PSC estarà "amatent a les decisions, esperant la presentació del projecte" del Govern. Respecte quina posició adoptarà el PSC durant les negociacions si finalment hi ha una proposta de Junts pel Sí, Iceta ha estat prudent i ha afirmat que "mai hem estat un partit d'apriorismes". El líder socialista ha mantingut la porta oberta a una hipotètica entesa per tirar endavant els pressupostos si arriben a votació: "si en algun moment considerem que la proposta pot tenir suport, ho farem". La Generalitat i l'estat espanyol "no haurien de barallar-se" D'altra banda, Miquel Iceta ha retret als governs català i espanyol la seva "incapacitat de dialogar". El primer secretari del PSC ha apuntat que "seria bo que hi hagués un diàleg entre els dos", en referència a Carles Puigdemont i Mariano Rajoy, després que aquest dijous es produís una falsa trucada entre la Generalitat i la Moncloa. Segons Iceta, el nomenament del nou president català "és un motiu suficient" per a què hi hagi contacte entre les dues institucions, de qui considera que tenen la funció de "servir els ciutadans, no de barallar-se entre elles".

Summary: Iceta creu que perilla el compliment del pla de xoc social del Govern si no es revisa el model de finançament autonòmic


Els Mossos d'Esquadra duen a terme un operatiu contra un important punt de distribució de productes destinats al top manta a Barcelona. El dispositiu ha començat a les sis del matí en un domicili del carrer Calàbria.

Summary: Dispositiu policial contra un important punt de distribució de productes per al top manta a Barcelona


Protecció Civil ha activat l'alerta del pla d’emergències per inundacions a Catalunya Inuncat per la previsió d’un episodi d’intensitat i acumulació de pluja a partir d’aquest vespre i les incidències que es poden produir en zones urbanes del litoral i prelitoral i amb el pas de les hores també al Pirineu i Prepirineu per l'increment del cabal de rius i rieres. Segons el Servei Meteorològic es podran acumular a partir d'aquesta tarda i fins aquest dimecres al migdia 20 litres en només mitja hora i 100 litres en 24 hores. Els xàfecs previstos poden anar acompanyats de tempesta i localment de pedra i fortes ratxes de vent, sobretot al litoral i, per això, Protecció Civil ha activat la prealerta del Pla d’emergències Ventcat. De fet, el vent ja és actiu des del migdia a la zona del Pirineu i s'anirà estenent al terç est de Catalunya fins demà al migdia amb ràfegues que poden superar els 70 km/h al litoral i prelitoral, l'interior de Girona i la Catalunya Central, els 90 km/h a la zona del Pirineu i Prepirineu i 125 km/h Alt Empordà, Baix Ebre i Montsià. A les Terres de l'Ebre, el fort vent bufarà demà a la tarda. A més, es preveu fort onatge a tota la costa que a partir de la matinada pot provocar inundacions a la primera línia del front marítim. En aquest sentit, les onades podran superar els 2,5 metres d'altura i puntualment els 4 metres a la zona de la costa central de Barcelona i de Girona.  Les zones afectades per l'acumulació de pluja són les comarques del Pirineu i Prepirineu, principalment al vessant sud, a la Selva i al Vallès Oriental. Pel que fa a la intensitat de la pluja, l'episodi s'inicia aquest vespre per les comarques del sud i s'estén per tot el Litoral, Prelitoral i comarques de l'interior. Les comarques del litoral i prelitoral central tenen més probabilitat d'afectació durant la matinada i les del quadrant nord-est durant el matí de demà. Segons protecció Civil, s’espera que les incidències siguin més probables a primera hora de demà al matí coincidint amb el període de més probabilitat de tempestes fortes i l’acumulació d’aigua amb l’activitat i mobilitat d’un dia laborable.   Davant la previsió del temporal de pluges i vent, Protecció Civil ha demanat que s'extremin les precaucions en la mobilitat a les carreteres i carrers de les ciutats més afectades, especialment a prop de rieres i rius, passos soterrats i zones inundables. Així mateix, ha demanat prudència en les activitats marítimes i en els passejos propers a la costa.

Summary: Alerta per la previsió de pluges intenses a partir del vespre sobretot a les comarques de Girona i Barcelona


L'Hospital Universitari de Bellvitge (HUB) posarà en marxa a finals d'aquest mes de febrer una nova àrea quirúrgica d'oftalmologia dotada amb els equipaments més punters. Aquesta nova àrea inclourà, a més de dos quiròfans, espais de recepció dels pacients, zona d’acompanyants, àrea postquirúrgica, aula de formació i dependències complementàries. Els dos quiròfans estaran equipats amb nous microscopis quirúrgics de darrera generació amb els més precisos sistemes de gravació, equips de tècnica OCT intraoperatòria, aparell làser de femtosegon per a la cirurgia de la cataracta i corneal, dispositius de cirurgia en tres dimensions, i aula de formació per seguir les operacions també en tres dimensions. Segons Josep M. Caminal, cap del Servei d’Oftalmologia de l’HUB, aquests equipaments " els convertirà en els quiròfans oftalmològics més ben dotats en aquests moments de la sanitat pública catalana, i amb ells podrem optimitzar l’eficiència de l’activitat quirúrgica i millorar el confort del pacient".  L'HUB celebra aquest divendres el X Simposi de Controvèrsies en Oftalmologia, una trobada anual centrada en la discussió de temes d'actualitat que susciten debat entre els especialistes. En aquesta ocasió ha estat dedicada a la retina mèdica i quirúrgica i a l'oncologia ocular, i comptarà amb la presència de ponents d'arreu de l'estat que són referents en quests àmbits.

Summary: L'Hospital de Bellvitge obrirà a finals d'aquest mes una nova àrea quirúrgica d'oftalmologia amb tecnologia puntera


El llibre 'Aglutinació' (Edicions 62), 39è Premi Joanot Martorell de Narrativa de Gandia 2017, parteix d'una experiència del seu autor Joan Jordi Miralles (Osca, 1977) quan va anar a Londres fa uns 15 anys a buscar-se la vida. Miralles ha volgut deixar ben clar però que no és una autoficció, sinó un llibre sobre la gent que fuig per diferents motius com per exemple per "traumes que han viscut o porcades que han comès" i en aquest cas arriben a Londres, "una ciutat enorme i salvatge, que té les seves lleis que consisteixen en no tenir cap mena de llei". A 'Aglutinació', un home arriba a Londres carregant un misteri i un immens sentiment de culpa del qual només pot desempallegar-se gràcies a les accions quotidianes de subsistència i adaptació. Edicions 62 va publicar el llibre el passat 17 de gener.  Miralles ha indicat que en aquesta experiència a Londres de buscar-se la vida un es pot trobar "bastant desemparat", però "la recompensa és que un pot experimentar i viure una sèrie d'experiències límits. Em va cridar l'atenció aquestes persones que confessaven què els havia passat i per què eren allà". En aquest sentit, ha manifestat que la novel·la parla d'un personatge que arriba a Londres a buscar-se la vida i es troba immers en "un seguit d'experiències límit i hilarants amb un pes emocional que carrega que és pel motiu que arriba a Londres".  L'autor ha explicat que és un llibre que ha anat reescrivint al llarg dels anys (la primera versió la va arrencar l'any 2003) i ha afegit que el temps l'ha ajudat a donar-li el to adequat. La primera versió tenia 500 pàgines i ara s'ha reduït fins a 169. "Ha valgut la pena anar a reescrivint el llibre, que no he abandonat mai perquè sempre hi he cregut i forma part d'un període força visceral i potent que ha deixat petja de la meva vida".  La novel·la està escrita en segona persona, on l'autor guia per les aventures i desventures d'un home perdut que necessita urgentment redimir-se, buscant-se la vida, imposant-se feines miserables, refugiant-se en l'alcohol, la violència i el sexe, tot plegat mentre arrossega un enigma que el lector només podrà desxifrar a les darreres pàgines. Miralles ha assenyalat que el protagonista és algú que porta un pes i aquest pes fa que el seu punt de vista estigui afectat per això i fa que la visió que tingui de les coses sigui extrema.  Trajectòria  Miralles ha publicat les novel·les 'L'Altíssim' (premi Andròmina, Tres i Quatre, 2005), 'L'úter de la balena' (premi Vila de Lloseta, Moll, 2010) i 'Una dona meravellosa' (LaBreu, 2014), a més del volum de relats llargs 'La intimitat de les bèsties' (premi Marian Vayreda, Empúries, 2017). Les seves narracions han participat en diverses antologies, entre elles 'Punts de Fuga' (Males Herbes, 2015) i 'Sangassa' (AdiA, 2017). En teatre, ha publicat les obres 'Això és Àustria' (premi de Teatre Mediterrani Pare Colom, Lleonard Muntaner, 2012) i 'Els nens feliços' (Males Herbes, 2016).

Summary: Joan Jordi Miralles dedica la premiada novel·la 'Aglutinació' a la gent que fuig a grans ciutats per buscar-se la vida


Han passat deu mesos des de la finalització dels Jocs del Mediterrani de Tarragona 2018 i la ciutat encara no té clar què n’ha de fer de la gran obra de la cita: l’Anella Mediterrània. És un espai de 28 hectàrees entre els barris de Camp Clar i Bonavista que va ser l’epicentre de l’activitat esportiva durant els Jocs. S’hi van reformar equipaments que havien quedat obsolets, com l’estadi d’atletisme; i se’n van aixecar de nous, com el Palau d’Esports o la piscina olímpica. També es va enjardinar molta superfície, amb un llac artificial inclòs. Una gran zona verda d’oci i esbarjo per als tarragonins, però que ja presenta els primers símptomes de deixadesa. A dia d’avui hi ha dubtes sobre què fer-ne, com gestionar-ho i quins usos se li han de donar. L’equip de govern, amb PSC i PP al capdavant, no han desenvolupat una proposta potent de gestió i l’oposició, fragmentada, ho critica des de diferents punts de vista. Els veïns es feliciten perquè s’ha revitalitzat un espai abans abandonat i que ara té potencial present i futur, malgrat que encara ha de resoldre algunes traves burocràtiques per funcionar a ple rendiment. El gran impulsor dels Jocs i de l’Anella Mediterrània va ser el PSC, liderat per Josep Fèlix Ballesteros, que aspira a seguir d’alcalde per quart mandat consecutiu. El batlle assegura que el projecte “està claríssimament encarrilat” i valora que a la ciutat li han quedat unes inversions en equipaments esportius per prop de 50 milions d’euros que sense els Jocs no s’haurien produït “mai”.  L’Ajuntament, va invertir 12 milions en la urbanització de l’entorn de l’Anella. Actualment la gestió va a càrrec del Patronat Municipal d’Esports i estan en procés de licitació diferents elements de la zona d’oci, com restaurants, bars o el lloguer de barques del llac artificial. Per Ballesteros “tot aquest conjunt farà que sigui una inversió viable i que sigui útil perquè la pràctica esportiva a la ciutat funcioni”.  També treu pit el soci de govern de Ballesteros i titular de la conselleria d’Esports, el Partit Popular. La formació creu que la gestió ha de seguir en mans del Patronat Municipal d’Esports, que segons ells ho està fent “amb uns excel·lents resultats”. “Aquest any hi celebrarem nou campionats autonòmics i nacionals de natació, atletisme, pentatló i tennis taula; i a més és espai de sortida i arribada de proves com la Mitja Marató i la Marató de Tarragona”, remarquen. Crítiques des de l’oposició No ho tenen tan clar des de l’oposició. El portaveu d’ERC a l’Ajuntament de Tarragona i cap de llista dels republicans en aquestes eleccions municipals, Pau Ricomà, etziba que “en mans de Ballesteros qualsevol oportunitat acaba sent un desastre”. Recorda la polèmica que hi va haver a mig mandat amb una possible externalització del servei de gestió de l’Anella a l’empresa Santa Gadea, que es quantificava en 2,5 milions anuals que el consistori havia de pagar a la companyia durant 40 anys. Els republicans van ser especialment bel·ligerants contra la proposta. “Li vam salvar el coll –a Ballesteros-, hauria estat una vertadera animalada”, assenyala Ricomà. Segons el seu punt de vista la gestió hauria de ser pública, però “això no vol dir que es puguin concessionar determinats serveis”, exposa. “Les entitats i els esportistes necessiten espais i el Patronat Municipal d’Esports té prou múscul i trajectòria per poder-ho fer”, proposa el republicà.  En canvi hi ha altres partits que aposten per una gestió 100% pública. Un d’ells és l’actual portaveu del PDeCAT a l’Ajuntament i cap de llista de Junts per Tarragona, Dídac Nadal. Considera que “tant el recinte com els equipaments han de ser d’ús diari per a la ciutadania”, ja sigui a través dels clubs esportius tarragonins o mitjançant entitats que impulsin esdeveniments esportius i culturals. Una línia compartida gairebé en la seva totalitat per la CUP, que a més creu que ha de ser el mateix Patronat Municipal d’Esports qui lideri la infraestructura. Des d’En Comú Podem defensen un model similar, en el qual es prioritzin “les necessitats en matèria esportiva tan de l’entorn de Campclar i Bonavista com dels clubs esportius de base de la ciutat”. No està gaire allunyat d’aquestes tesis, però amb matisos, el cap de llista de Ciutadans, Rubén Viñuales. El candidat de la formació taronja posa el focus en el fet que “Ballesteros va dir que l’estiu passat el model estaria fet, abans dels Jocs, i no ha estat així”. La seva visió passa perquè sigui una empresa pública qui gestioni l’Anella i fins i tot hi pugui haver una col·laboració de la Diputació de Tarragona o la Generalitat. Viñuales posa en valor que es tracta “d’un indret únic” que va més enllà dels equipaments, però assenyala que se li ha de treure profit. Una manera d’aconseguir-ho, al seu parer, seria atreure usuaris: “Hem d’intentar que s’hi facin estades esportives i vinguin federacions, com fan altres ciutats de l’entorn, i que donen un rèdit turístic i econòmic a la ciutat”. Aquesta atracció s’hauria d’acompanyar d’un increment de la capacitat hotelera als barris de Ponent i una connexió “amb busos llançadora amb el centre de la ciutat”. La visió captadora de turisme i generadora de recursos també la tenen des d’En Comú Podem. De tota manera, hi ha un escepticisme força estès entre l’oposició sobre la capacitat de gestió que pugui tenir el PSC de Ballesteros i denuncien que ja es comencen a percebre signes de deixadesa en l’entorn de l’Anella. “Des dels Jocs hem aprovat cinc o sis decrets al plenari de reposició de cablejat elèctric de coure que s’ha robat”, exposa Viñuales, i ho quantifica en uns 27.000 euros, assumits per les arques municipals. El cert és que només fent un tomb per l’Anella ja es veuen els primers desperfectes a la zona del llac, a més de vegetació que creix sense control en zones on no ho hauria de fer. Els que sembla que estan encantats amb l’Anella Mediterrània són els veïns. Els barris de Campclar i Bonavista en són els grans beneficiats, ja que l’Anella es troba entre les dues àrees residencials, que han guanyat una zona verda i equipaments allà on abans hi havia descampats i runa. “Podem gaudir més de l’esport i fer salut alhora” valora Frangi Gutiérrez, vocal d’Esports de l’Associació de Veïns de Bonavista. També consideren molt positiu per a la ciutat la celebració dels Jocs i les instal·lacions esportives que han quedat. La propietat del Palau d’Esports La joia de l’Anella Mediterrània és el Palau d’Esports. Va ser la gran aportació que va fer la Generalitat als Jocs Mediterranis, amb un cost d’uns 18 milions d’euros, i tot i que s’havia de cedir a l’Ajuntament un cop finalitzada la construcció, quasi un any després el Govern en continua sent el propietari. Joan Plana, cap de la Representació Territorial de l'Esport a Tarragona de la Generalitat, assegura que hi ha hagut problemes tècnics i burocràtics que han complicat el tràmit, però que en les properes setmanes, o mesos, estarà resolt. De fet, la secretaria general de l’Esport i l’Ajuntament de Tarragona tenen damunt la taula un conveni de cessió per un any per tal que el consistori pugui fer-se càrrec de l’equipament mentre es concreta el traspàs. “Proposem un conveni temporal d’un any per tenir temps suficient. De fet ja es va fer un conveni temporal pels Jocs, i també hem fet cessions puntuals d’una o dues setmanes quan s’han fet competicions organitzades per l’Ajuntament”, exposa el responsable de l’Esport a Tarragona.  De tota manera, sobre la taula hi ha dues opcions per fer efectiu el canvi. Una cessió de propietat o una cessió d’ús “pel màxim que marca la llei”, que Plana apunta que són 70 anys. “L’objectiu final és que el Palau el gestioni íntegrament l’Ajuntament”, assenyala. Sigui quina sigui la fórmula definitiva, tindrà cost zero per les arques municipals. A l’Ajuntament però, no ho acaben de veure del tot clar i sembla que fins després de les eleccions no es podrà desencallar la situació. Segons la Generalitat, l’única cosa que haurà d’assumir el consistori, més enllà del manteniment, és la compra del material esportiu que farà falta per dur a terme algunes competicions. Aquest punt va ser polèmic fa uns mesos, quan l’alcalde Josep Fèlix Ballesteros va manifestar que si l’equipament no estava 100% acabat no volia rebre l’obra. Plana defensa que el que es va adquirir inicialment “era per poder fer els Jocs”, en concret, la competició d’handbol. Per tant, faltaria cobrir amb parquet, o un altre material, la totalitat de la superfície hàbil de la zona de pista, a més de material específic de cada esport, com cistelles de bàsquet o xarxes de voleibol. “Tot això que no forma part de l’obra creiem que ho han de comprar ells”, indica Plana referint-se a l’Ajuntament, i defensa que “és el mateix tracte que hem tingut amb tothom quan hem fet altres pavellons” en diferents ciutats del país.  Amb tot, el cap de l’Esport a Tarragona també defensa que “la lletra petita del document de cessió ha de tenir l’opció de poder fer alguna reserva d’ús” per si la Generalitat vol organitzar alguna competició al Palau d’Esports. “Tenim el compromís de col·laborar per fer competicions esportives d’alt nivell” i que a més puguin suposar un benefici per a la ciutat, exposa, i defensa que “l’equipament no és per la Generalitat ni per l’Ajuntament, és per la ciutat”. La base d’operacions del Nàstic Un projecte que sembla que es desencallarà en els propers mesos és el de la ciutat esportiva del Club Gimnàstic de Tarragona. Els terrenys que queden entre el llac artificial de l’Anella Mediterrània i la zona on s’ha d’instal·lar la zona comercial de Ten Brinke acolliran tres camps de futbol de gespa artificial, un de gespa natural i un edifici de serveis. L’Ajuntament, propietari dels 47.000 metres quadrats destinats a aquest ús, ja ha fet la cessió per un període de 50 anys. La inversió per dur a terme el projecte serà d’entre 4 i 5 milions d’euros i seran assumits íntegrament pel Nàstic.  Si bé inicialment estava previst que les obres comencessin just després dels Jocs Mediterranis del 2018, des del club asseguren que s’engegaran en el darrer trimestre d’aquest any. El director general de l’entitat, Lluís Fàbregas afirma que el projecte definitiu s’acabarà cap a finals d’estiu i la primera fase esperen que finalitzi “el primer trimestre del 2020”. Aquesta part inicial contempla la posada en marxa del camp de gespa natural, que ha de servir de centre d’operacions del primer equip, i d’un dels artificials. La resta es desenvoluparà durant 4 anys, amb la qual cosa des del club confien que estigui enllestida durant el 2023. L’edifici de serveis serà d’una planta i ha de satisfer les necessitats dels equips del futbol base. Comptarà amb vestidors, sales polivalents, un espai mèdic, un bar restaurant i una sala de premsa. Una part dels diners necessaris per fer la inversió el club encara no els té a la caixa, sinó que estan lligats a la venda d’uns terrenys a tocar del Nou Estadi, a la zona de la Budellera. Aquestes parcel·les són propietat de l’entitat en un 45%, el mateix percentatge que també té l’Ajuntament. Fàbregas assegura que l’operació està pendent “d’aprovació definitiva” però que “ja hi ha comprador per fer-hi una zona comercial i residencial”. En cap cas però estan condicionats a la situació esportiva de l’equip, que amb el descens a 2aB deixarà d’ingressar una important suma de diners en concepte de drets televisius.  Futur Tot i els diferents equipaments que ja té a dia d’avui l’Anella Mediterrània i als quals sembla que s’hi afegirà la ciutat esportiva del Nàstic, Ballesteros somia amb ampliar encara més l’oferta amb un Centre d’Alt Rendiment Esportiu, que el batlle el situaria entre el Complex Educatiu de Tarragona i l’Anella. “Ho estem parlant amb Ensenyament i Esports”, anuncia l’alcalde, si bé reconeix que la idea es troba en una fase molt inicial. A més l’impuls definitiu hauria d’arribar per part de la Generalitat, tot i que afirma: “Estem absolutament disposats a acollir-lo i promocionar-lo, i a connectar-lo amb un bus llançadora”. Amb tot, els desitjos d’èxit de l’entorn són compartits per tots els candidats. “D’aquí quatre anys m’imagino l’Anella plena de gent, plena d’activitat esportiva i sent una joia esportiva del sud de Catalunya”, remarca Ballesteros. Per Ricomà el principal és que “hi passin coses” i assegura que si arriba a l’alcaldia agafarà el projecte “amb una gran il·lusió perquè estigui en mans dels ciutadans”.

Summary: L’Anella Mediterrània espera un nou model de gestió que potenciï les instal·lacions dels Jocs Mediterranis


Dos homes han ingressat a presó per ordre del jutge acusats d’un robatori amb força en un comerç de Reus. Els dos individus tenen 34 antecedents policials per fets similars. En aquesta ocasió se’ls va detenir dilluns passat de matinada. Cap a dos quarts d’una els Mossos van rebre l’avís que havia saltat l’alarma del local en qüestió al barri de la Pastoreta. Una patrulla es va desplaçar al lloc dels fets i va comprovar que la porta metàl·lica estava esbotzada. Uns ciutadans van explicar als agents que havien vist dos homes pel carrer carregant una màquina enregistradora a pes. Gràcies a aquest testimoni els Mossos van poder esbrinar quin era l’edifici on s’havien amagat els presumptes lladres. Seguidament van localitzar el pis on es trobaven i el propietari els va deixar entrar. Els dos homes estaven en una habitació i un d’ells s’amagava sota el llit. Són dos individus de 28 anys i de nacionalitat marroquina, un veí de Reus i l’altre sense domicili conegut.   Els agents van detenir els dos homes per la seva presumpta relació amb el robatori. També van recuperar els diners i la caixa enregistradora, que havien forçat per obrir-la.   Els dos detinguts, que acumulen 34 antecedents policials, van passar el 31 de maig a disposició davant el jutjat d’instrucció de Reus i el jutge va decretar el seu ingrés a presó.

Summary: Ingressen a presó dos homes per un robatori amb força en un comerç de Reus


El Consorci de l'Habitatge de Barcelona, del qual formen part l'Ajuntament i la Generalitat, ha renovat aquest dijous la col·laboració amb la Fundació Hàbitat3 per destinar 426 habitatges buits a lloguer social en els pròxims 4 anys. D'aquests 426 habitatges, 350 es destinaran a la Mesa d'Emergència, mentre que la resta es destinaran al Servei Primer de la Llar. Segons el nou conveni, el Consorci de l'Habitatge de Barcelona aportarà 19 MEUR en quatre anualitats, 15 seran aportats per l'Ajuntament i 4 MEUR per la Generalitat. Malgrat que ha celebrat que sigui el primer cop que la Generalitat fa una aportació econòmica, el regidor d'Habitatge de l'Ajuntament, Josep Maria Montaner, ha apuntat que aquesta segueix sent "insuficient". El conveni renovat amplia en 126 els habitatges buits destinats a lloguer social. Fins ara, el programa gestionava 300 habitatges, dels quals 50 estaven destinats al Servei Primer la Llar. Ara, dels nous 126 habitatges, 100 aniran a la Mesa d'Emergència i la resta al Servei Primer la Llar. Segons estableix el programa, els propietaris que cedeixen el seu pis reben una contraprestació econòmica i el lloguer passa a estar gestionat per la Fundació Hàbitat3. El programa també inclou la possibilitat de rehabilitar els habitatges cedits. La Fundació Hàbitat3 assumeix les obres, que es repercutiran sobre el cànon a pagar al propietari del pis, fins al 80% del cost de les obres. L'altre 20% l'assumeix el programa.  A més, el programa dona la garantia als propietaris que cobraran les rendes pel lloguer dels pisos durant 36 mesos. També dona la garantia que es retornarà l'habitatge al propietari en les mateixes condicions en les quals el va cedir i que els propietaris no hauran d'assumir els costos de gestió ni tampoc cap de les incidències relacionades amb l'habitatge. L'Ajuntament veu "insuficient" l'aportació de la Generalitat Després de la signatura de la renovació del conveni, el regidor d'Habitatge ha dit que el fet que la Generalitat aporti 4 MEUR és "un pas positiu", però ha considerat que és una xifra "insuficient".  Ha lamentat que l'aportació de la Generalitat sigui sempre d'entre una quarta o cinquena part, malgrat que hauria d'aportar-ne més que l'Ajuntament. "No ens aproximem mai a aquesta xifra", ha dit en referència al 60% de la inversió que hauria de sortir de la Generalitat.  Montaner ha indicat que la renovació del conveni implica "consolidar" i "augmentar" l'anterior, i també la "consolidació de la borsa habitatge de lloguer assequible". En aquest sentit, ha subratllat que durant el mandat s'ha "revertit" la tendència a la disminució que hi havia a la borsa. "Quan vam arribar la borsa de lloguer social s'estava reduint, (durant el mandat) s'ha gairebé doblat", ha remarcat.   Impagaments i rehabilitació, els principals "inconvenients" per llogar Els possibles impagaments i el cost de les obres de rehabilitació són els principals "inconvenients" que troben els propietaris per llogar els habitatges. Això és el que ha assegurat la presidenta de la Fundació Hàbitat3, Carme Trilla, que ha destacat que el programa dona resposta a aquestes dues qüestions.  Trilla ha apuntat que el preu del lloguer dels habitatges que gestionen actualment a Barcelona està en uns 600 euros perquè en el marc del programa els propietaris han de posar un preu de lloguer per sota del preu de mercat. L'altre condició per formar part del programa és acceptar que sigui l'Ajuntament qui digui qui anirà a viure a l'habitatge.

Summary: Barcelona destinarà 426 habitatges buits a lloguer social amb la renovació del conveni amb Hàbitat3


El president de la Generalitat, Carles Puigdemont, ha reivindicat aquest dijous el PDeCAT com la força política capaç de "plantar-se" davant dels "desafiaments" de la CUP. "De vegades, ens ho posen tant difícil que ens hem de plantar, i ens plantem sense cap tremolor de cames", ha etzibat en al·lusió als anticapitalistes. En un discurs davant de 425 persones al sopar de Nadal de la federació demòcrata a Barcelona, Puigdemont ha assegurat que el PDeCAT és "garantia d'èxit" del procés i força "decisiva" en la construcció nacional d'una Catalunya "lliure i democràtica". D'altra banda, ha celebrat la unitat interna del Govern. Malgrat els auguris, "no som un Dragon Khan", ha dit.

Summary: Puigdemont reivindica el PDeCAT com la força capaç de "plantar-se" davant dels "desafiaments" de la CUP


El jutjat número 2 de la Seu d'Urgell ha admès a tràmit la querella criminal presentada per la directora de l'escola Rosa Campà de Montferrer i Castellbò (Alt Urgell), Maria Rodríguez, contra el director dels Serveis Territorials d'Ensenyament a Lleida, Miquel Àngel Cullerés, i dos inspectors d'aquest departament pels presumptes delictes d'assetjament laboral i coaccions en l'àmbit funcionarial. Tots tres hauran de prestar declaració aquest divendres davant la seu judicial de la capital alt urgellenca a les 11 del matí i en qualitat d'investigats. La querella es va presentar el passat 7 de desembre després que la directora, tal com va explicar el seu advocat Pau Simarro, se sentís assetjada arran de la disconformitat d'alguns professors amb el nou projecte educatiu del centre i que algunes veus haguessin difós suposades calúmnies sobre la seva persona, com ara que havia comès irregularitats en l'exercici de la seva feina quan una investigació de la conselleria va resoldre l'acció com una falta lleu.

Summary: Admesa la querella contra el director dels Serveis Territorials d'Ensenyament a Lleida per un presumpte assetjament